Ambasadorul Statelor Unite ale Americii în România, Hans Klemm, a anunțat marţi, în discursul rostit la recepţia de Ziua Independenţei SUA, că în toamnă ambasada va găzdui cea mai numeroasă misiune comercială care a ajuns vreodată în România.

„Ambasada mea va îndeplini acum angajamentul preşedintelui meu de a consolida şi mai mult parteneriatul nostru strategic. În această toamnă vom găzdui cea mai numeroasă misiune comercială care a ajuns vreodată în România şi vom încuraja investiţiile dintre ţările noastre, în ambele direcţii. Putem face acest lucru cu eficienţă maximă aici, în România, într-un cadru de politici stabil, previzibil, transparent, caracterizat de consultare veritabilă cu toţi actorii implicaţi, inclusiv cu investitorii străini”, a spus ambasadorul în discursul susținut la recepția organizată de reprezentanţa diplomatică la Bucureşti.

Trade Winds, cel mai de amploare eveniment de promovare comercială organizat anual de către Departamentul Comerţului al Statelor Unite, a ajuns anul acesta la a zecea ediţie. România va fi principala destinaţie a misiunii din luna octombrie 2017, companiile participante având opţiunea de a se deplasa şi în Bulgaria, Grecia, Croaţia şi Serbia.



În domeniul colaborării militare oficialul american a precizat că Ambasada SUA va sprijini România în angajamentul său de a investi 2% din PIB pentru apărare.

„Aşteptăm cu interes să dezvoltăm fiecare dimensiune a parteneriatului nostru împreună cu noul guvern condus de prim-ministrul Mihai Tudose şi cu membrii Parlamentului României”, a mai spus Hans Klemm.